Superman Returns

Superman Returns er spennandi og vel gerð ævintýramynd. Hvar sem borið er niður, hvort sem það er sagan, umgjörð og tæknibrellur, leikur og leikstjórn þá eru engin mistök sjáanleg. Samt sem áður er eitthvað sem angrar og upp í hugann kemur spurningin hvort Superman sé ævintýrapersóna gærdagsins, hetja sem á ekki erindi við nútímann. Gaman er að velta þessu upp með það í huga að önnur ævintýrahetja, Jack Sparrow, úr Pirates of the Carribean seríunni er á leiðinni til okkar og eru varla til ólíkari ævintýrahetjur en Superman og Sparrow, sem hefur greinilega vinninginn hjá nútímafólki. Superman er sléttgreiddur og ósigrandi eðaldrengur, en Jack Sparrow, druslulegur og óforbetranlegur. Annar getur ekki sagt ósatt á meðan hinn segir nánast aldrei sannleikann. Svona má lengi halda áfram í samanburðinum.

Sparrow bíður betri tíma en hér skal fjallað um Superman. Ef hann er hetja gærdagsins og sagan gamaldags þá er umgjörðin eins nútímaleg og orðið getur. Bryan Singer sýndi með fyrstu tveimur X-Men myndunum að hann er mjög öruggur þegar kemur að tæknibrellum og þó mikið sé um slíkar brellur í Superman Returns passar hann sig að láta þær aldrei keyra yfir söguna, eins og gerist oft hjá minni spámönnum. Superman Returns heldur vel dampi hvað varðar sögu og er mikið um tilfinningar í myndinni, sem spannast út frá því að Superman hefur verið fjarverandi í fimm ár og valdið þar með ýmsum vonbrigðum og sárindum, sérstaklega Lois Lane, sem hann kvaddi aldrei.

Þegar Superman birtist aftur er hann ekki lengi að láta til sína taka og hið langa flugvélaatriði er tvímælalaust flottasta atriði myndarinnar og gefur mest af sér. Superman kemur sem sagt mjög sterkur til leiks. Það sem veikir myndina uppfrá því er þáttur Lex Luthers, hins svarna óvinar Supermans, sem sloppið hefur við fangelsisdóm og kemst yfir leyndarmál á norðurhjara veraldar sem aðeins Superman vissi um. Með það að vopni kemst Luther í þá aðstöðu að geta eytt meginlöndum og búið til ný.

Kevin Spacey leikur Lex Luther með miklum tilþrifum og leggur mikla áherslu á allt sem hann segir þó ómögulegt sé að skilja hvað hann er að fara. Luther á að vera hinn sterki andstæðingur í myndinni, en er aldrei mjög ógnandi. Kate Bosworth er hin nýja Lois Lane, sem er í sambúð og orðin móðir. Hún er jafnhrifin af Superman og áður og tekur varla eftir Clark Kent, sem af skiljanlegum ástæðum birtist aftur um leið og Superman. Bosworth skilar hlutverkinu vel og mýkir myndina. Um leikhæfileika nýliðans Brandon Routh í hlutverki Supermans er ekkert hægt að segja um. Hann fetar dyggilega í fótspor Christopher Reeves bæði í tali og útliti og stendur sig vel, er traustvekjandi og myndarlegur.

Superman Returns er góð skemmtun með ágætum húmor inn á milli. Myndin er fyrst og fremst sigur fyrir Bryan Singer

sem hefur góða stjórn á mikilli yfirbyggingu, sem auðveldlega hefði verið hægt að klúðra. Ef vel gengur kemur sjálfsagt framhaldsmynd þó ekki finnst mér tilefni til þess.

Leikstjóri: Bryan Singer. Handrit: Bryan Singer, Michael Dougherty og Dan Harris. Kvikmyndataka: Newton Harris Siger. Tónlist: John Ortman, Superman þemað: John Williams. Leikarar: Brandon Routh, Kate Boshworth, Kevin Spacey og James Marsden. 154 mín.

Hilmar Karlsson